ועדת הכספים, כנסת 17, פרוטוקול מספר 387, 2007-05-07 10:15

סטס מיסז'ניקוב: אנחנו עוברים לנושא הבא בסדר היום, צו תעריף המכס והפטורים ומס קניה על טובין (תיקון מס' 8), התשס"ז-2007 (ארטישוק קפוא).

קובי בוזו: ב-2004 עשינו שינויים והפחתנו את המכס על ארטישוק קפוא מ-30% ל-8%.

שלי יחימוביץ': למה?

קובי בוזו: כי עד 2004 לא היה ייצור מקומי של תחתיות ארטישוק קפוא.

קובי בוזו: עכשיו אנחנו מעלים את המכס חזרה ל-30% על מנת להגן על המפעל.

שלי יחימוביץ': למה לא להעלות את המכס יותר?

אבשלום וילן: כמה אתם מייצרים?

אוריאל רחמני: הבעיה היא שהייבוא מגיע ממצרים.

שלי יחימוביץ': עם המכס של 30%, האם עדיין ארטישוק תוצרת חוץ זול יותר מתוצרת הארץ?

קובי בוזו: מבדיקה שלנו ראינו ש-30% זה הגנה סבירה.

קובי בוזו: עם המכס הזה המחיר, פחות או יותר, זהה.

שלי יחימוביץ': אז למה לא מעלים יותר?

בועז סופר: כי זה מפר את האיזון יתר על המידה.

אוריאל רחמני: אני מייצר כ-200 טון תחתיות ארטישוק.

אוריאל רחמני: זאת שנה ראשונה שאני עובד בתחום.

אוריאל רחמני: אני מגדל כאלף דונם ארטישוק, ומעסיק קרוב ל-18 עובדים במפעל.

אוריאל רחמני: אני נותן עדיפות לחד-הוריות.

אוריאל רחמני: התחלנו בקושי, בדיוק כשנכנסנו לעבודה הורידו את המכסים ל-8%.

אוריאל רחמני: ביקשנו העלאה.

סטס מיסז'ניקוב: הייצור מספיק לשוק המקומי?

צביקה כהן: כרגע לא.

צביקה כהן: זו הסיבה שלא דרשנו מהאוצר להעלות את המכס מעל 30%.

צביקה כהן: לדעתי, כשנגיע לרמות ייצור שיספיקו לביקוש המקומי בארץ – אולי ייפתח עוד מפעל - נפנה לבועז ונבקש להעלות את המכס.

יעקב ליצמן: למה שלא תציעו לבעל המפעל שאם הוא יכפיל את מספר העובדים תעלו את המכס?

יעקב ליצמן: הוא מדבר על עוד מפעל, לך תדע מתי זה יהיה.

אבשלום וילן: הוא יכול לקחת את כל השוק בלי זה.

צביקה כהן: לא משנה אם יש עוד מפעל או שניים.

ראובן ריבלין: יש פה כמה בעיות.

ראובן ריבלין: החברים שעוסקים בחקלאות, ענף שהוא הבסיס של המדינה שלנו וזרם הציונות המפואר, כרגע אתם מונופול מבחינת הייצור.

ראובן ריבלין: כשבאתם לכאן כל מה שרציתם זה 30%, באתם עם "הושיעה נא", עוד שנה נראה לגבי ה"הצליחה נא" שליצמן רוצה.

יעקב ליצמן: נתתי לו אתגר.

יעקב ליצמן: הם בסך הכל פועלים שנה אחת.

ראובן ריבלין: לכן אמרתי להם שיבואו עוד שנה ונדבר.

ראובן ריבלין: כרגע מדובר במצב שלא מייצרים את כל תצרוכת השוק בישראל.

ראובן ריבלין: תפקידנו לשמור על אזרחי ישראל.

ראובן ריבלין: ברגע שניצור מצב שרק הם יספקו המחירים יעלו, זה בדרך הטבע.

שלי יחימוביץ': אם יהיה ייצור רק בארץ אני מוכנה לשלם יותר.

ראובן ריבלין: יש מונח משפטי "אולטרה פטיטה", זאת אומרת שאנחנו מוכנים לעותר מעבר למה שהוא ביקש.

ראובן ריבלין: לא צריך לתת מעבר למה שהוא ביקש.

ראובן ריבלין: הם באו לכאן בבקשה שנאשר את בקשה האוצר להטיל מס של 30%, נתחיל עם זה.

בועז סופר: אנחנו מנסים להפחית מכסים ולדחוף את התעשייה להתייעל.

בועז סופר: במשך השנים, כאשר נדרש תיקון, אנחנו באים לפה.

בועז סופר: זה אמור להקנות הרגשה חיובית הן לחקלאים והן לאוצר, כיוון שאנחנו אומרים שאוזננו איננה ערלה וכאשר תהיה בעיה אנחנו פה.

בועז סופר: אנחנו מוכיחים את זה חדשות לבקרים.

בועז סופר: אנחנו מבקשים לאזן בין היבוא ששומר על המחירים המקומיים וגם מכריח את הייצור המקומי להתייעל, לבין העובדה שכאשר יש ייצור אנחנו רוצים לשמור אותו.

בועז סופר: אנחנו מסתכלים עם משרד החקלאות, שאמון על זה, גם על הגידולים - אם הם צורכים מים או לא, אם יש עתירות עובדים, אם יש ערך מוסף גבוה.

בועז סופר: אנחנו משקללים את כל אלה.

בועז סופר: בחרנו להחזיר את המצב על כנו טרם הרפורמה, בלי לעשות את הניתוח ארוך הטווח אם צריך יותר או פחות.

בועז סופר: אין לנו בעיה לומר שמרגע שהוכח שיש ייצור מקומי, אנחנו שומרים על גרעין מסוים.

בועז סופר: אני רק מזכיר שמונופול של ייצור מקומי הוא לא פחות גרוע ממונופול של יבוא.

בועז סופר: אנחנו רוצים לגוון את המקורות.

שלי יחימוביץ': ואם הם כן יוכלו לספק אחוזים יותר גבוהים מהתצרוכת, תעלו את המכסים?

בועז סופר: אין קריטריון שאומר שאחוז מהתצרוכת גוזר אחוז מכס מסוים.

בועז סופר: אנחנו קשובים כל הזמן ובסיטואציה הזאת אנחנו מבקשים לאזן.

שלי יחימוביץ': אני לא מבינה למה לייבא ארטישוקים.

בועז סופר: כשהסוגיה של הכמות לא תהיה על השולחן אפשר יהיה לדבר באופן אחר.

בועז סופר: היום זה לא רלוונטי.

שגית אפיק: הצו הזה נכנס לתוקף במרץ, כך שאין סמכות אמיתית לוועדה לשנות את התעריף.

שגית אפיק: אתם יכולים להמליץ.

בועז סופר: שלא יצטייר, חלילה, שאנחנו מביאים לוועדה דבר גמור.

בועז סופר: אפשר לבטל את הצו רטרואקטיבית, אפשר לדרוש ממשרד האוצר להעלות, אפשר הכול.

סטס מיסז'ניקוב: תודה רבה.

סטס מיסז'ניקוב: אנחנו מצביעים.

סטס מיסז'ניקוב: מי בעד אישור צו תעריף המכס והפטורים ומס קניה על טובין (תיקון מס' 8), התשס"ז-2007 (ארטישוק קפוא)?

סטס מיסז'ניקוב: הצבעה פה אחד - בעד נגד – אין

סטס מיסז'ניקוב: תודה רבה, הצו אושר פה אחד.

סטס מיסז'ניקוב: אנחנו עוברים לנושא הבא.